**DÔVODOVÁ SPRÁVA**

**A. Všeobecná časť**

Návrh zákona, ktorým sa dopĺňa zákon č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a o zmene zákona č. 296/2012 Z. z. o Európskom mechanizme pre stabilitu a o doplnení niektorých zákonov predkladá poslanec Národnej rady Slovenskej republiky Jozef Kollár.

Predmetný návrh zákona je reakciou na nedávny rozsudok Nemeckého ústavného súdu z 12. septembra 2012 (č. 2BvR 1390/12, 2BvR 1421/12, 2 BvR 1438/12, 2BvR 1439/12, 2 BvR 1440/12, 2 BvR 6/12), na základe ktorej nemusia členovia orgánov Európskeho mechanizmu pre stabilitu dodržiavať mlčanlivosť o veciach, o ktorých sa dozvedeli pri výkone svojich povinnosti voči členom zákonodarného orgánu členského štátu. Čím sa opäť posilňuje postavenie demokraticky volených orgánov pri kontrole nakladania s finančnými prostriedkami štátu v súlade s vnútroštátnou rozpočtovou kompetenciou týchto zákonodarných orgánov v jednotlivých členských štátoch.

Právomoc schvaľovať štátny rozpočet Slovenskej republiky je zverená Národnej rade Slovenskej republiky a to priamo Ústavou Slovenskej republiky a v súlade s tým aj zákonom č. 296/2012 Z. z. o Európskom mechanizme pre stabilitu a o doplnení niektorých zákonov je časť rozhodovania o použití prostriedkov rovnako zverená Národnej rade Slovenskej republiky. V rámci zjednodušenia postupu v Národnej rade Slovenskej republiky je v súčasnosti rozhodovanie o stanoviskách Slovenskej republiky k právne záväzným aktom EÚ zverené Výboru Národnej rady Slovenskej republiky pre európske záležitosti. Na základe rovnakého princípu sakoncipoval tento návrh zákona, ktorý predkladám. Návrh je inšpirovaný právnou úpravou v Rakúsku a v Nemecku, kde je podobné rozhodovanie zverené práve špeciálnemu výboru, konkrétne v Nemecku Výboru pre rozpočet a financie a v Rakúsku podvýboru pre Európsky mechanizmus pre stabilitu.

Vzhľadom na skutočnosť, že plnenie záväzkov z Európskych finančných stabilizačných mechanizmov výrazne ovplyvňuje rozpočtové hospodárenie Slovenskej republiky a to nie len na jedno volebné obdobie, ale na mnoho rokov dopredu, pretože Európsky mechanizmus pre stabilitu je zriadený na dobu neurčitú, navrhujeme takú úpravu, v rámci ktorej by rozhodnutia zástupcov Slovenskej republiky v orgánoch Európskeho mechanizmu pre stabilitu vopred schvaľoval špeciálny Výbor Národnej rady Slovenskej republiky pre záležitosti Európskeho mechanizmus pre stabilitu.

Predložený návrh zákona nemá vplyv na štátny rozpočet, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

Predložený návrh zákona je v súlade s Ústavou Slovenskej republiky, s ústavnými zákonmi a s medzinárodnými zmluvami, ktorými je Slovenská republika viazaná.

**B. Osobitná časť**

**K Čl. I**

Bod 1

Vzhľadom na to, že sa Výbor Národnej rady Slovenskej republiky pre záležitosti Európskeho mechanizmu pre stabilitu (ďalej len „výbor pre záležitosti ESM“) zriaďuje zákonom, je nevyhnutné doplniť do ustanovenia, v ktorom sa výbory zriadené zákonom vymenúvajú, aj názov tohto výboru.

Bod 2

Ustanovením sa zriaďuje výbor pre záležitosti ESM s konkrétnymi právomocami schvaľovať stanoviská pre hlasovanie zástupcu Slovenskej republiky v orgánoch Európskeho mechanizmu pre stabilitu, pričom zloženie výboru bude korešpondovať so zastúpením v Národnej rade Slovenskej republiky. Zároveň sa upravuje, že príslušný člen vlády je povinný včas predkladať návrhy stanovísk k hlasovaniu v orgánoch Európskeho mechanizmu pre stabilitu a tiež tento výbor informovať o všetkých záležitostiach, ktoré sú pre jeho rozhodnutie nevyhnutné. Upravuje sa tiež postup zástupcu v orgánoch Európskeho mechanizmu pre stabilitu v prípade, že výbor pre záležitosti ESM neschváli stanovisko k hlasovaniu. Stanovuje sa, že rokovaniu výboru je neverejné z dôvodu, že zástupcovia v orgánoch Európskeho mechanizmu pre stabilitu sú v zmysle Zmluvy ktorou sa zriaďuje Európsky mechanizmus pre stabilitu viazaný mlčanlivosťou o veciach, o ktorých sa dozvedeli pri výkone činností v orgánoch mechanizmu. Jedinou výnimkou sú členovia národného parlamentu. Z tohto dôvodu sme zvolili úpravu, ktorá korešponduje s úpravou rokovania osobitných kontrolných výborov.

**K Čl. II**

V dôsledku zverenia niektorých právomocí výboru pre záležitosti ESM je nevyhnutné zmeniť ustanovenia zákona o Európskom mechanizme pre stabilitu a stanoviť povinnosť ministrovi financií Slovenskej republiky požiadať výbor pre záležitosti ESM o stanovisko k hlasovaniu zástupcov v orgánoch mechanizmu.

**K Čl. III**

Navrhuje sa účinnosť zákona vyhlásením.